khistorydata/jeongjo-sjw-relations huggingface dataset:
정조 1년
丁酉九月十一日辰時。上御熙政堂。晝講入侍時。知事蔡濟恭。特進官李徽之。參贊官李義翊。侍讀官鄭志儉。檢討官姜忱。假注書洪仁浩。記事官徐龍輔金勉柱宗臣凝善君爔。武臣柳鎭淑。以次進伏訖。上讀前受音訖。志儉讀春秋第六卷。自八年春正月己卯烝。止再烝見讀書也。上讀新受音訖。上曰。文義陳之。志儉曰。春秋者。用周正記魯事與天子之權。垂萬世之法者也。當周之末。九法壞三綱斁。上下等級。君臣逆順之分。無復存者。夫子之作春秋。亦豈得已哉。然而素王開符。袞鉞森嚴。春秋成而亂賊知所懼矣。是書所以維持世道爲如何哉。秦漢以降。下至五季。綱頹級夷。日甚一日。而幸賴程子之傳。斯學復明。胡安國得程門之嫡統。遂作是傳。雖以朱夫子之學。未嘗不以胡傳爲是。其爲扶王綱於將墜。誅亂賊於旣骨者。儘可謂功不在夫子下也。顧今世界。夷反亂華。一部春秋。無地可讀。而我國家禮義之稱。只有嚴名分正紀綱而已。則春秋之義。庶復明於今日矣。夫何今番諸賊。亘古所無。履霜堅氷。非一朝之故。燎原滔天。致罔測之變。今我殿下所以嚴懲討謹隄防者。豈不在於發明夫子作春秋之義。以爲今日懼亂賊之道乎。伏願深留聖意焉。上曰。所陳果好。當體念矣。上曰。下番陳文義。可也。忱曰。春秋。聖人之用也。先儒云。春秋是刑書。蓋其一部旨義。不出於嚴懲討懼亂逆六字而已。此章彼章。其義一也。顧今亂逆之作。尙忍言哉。臣銜命在外。未預於沬血請討之列。今當陪講之辰。所講者卽春秋也。想前聖垂訓之斯嚴。慨今日亂逆之叵測。忠憤益激。無他仰達之辭矣。欲望殿下體念春秋之義。用行春秋之道焉。上曰。所陳好矣。上曰。經筵陳之。濟恭曰。此章無他義理。商周革命。示不相沿者。聖人非欲故爲是也。且其改革者。不過節目間小事。而其於敬授民時。巡狩烝享。歷百王而不改。此可見帝王治天下之道前後一揆也。五服五章五刑五用。此是治天下之大經大法也。伏願殿下。於此等處。深留聖意焉。上曰。所陳文義。好矣。上曰。特進官陳之。徽之曰。玉堂經筵旣已備陳。臣無容贅達矣。上曰。參贊官陳之。義翊曰。此章文義。已悉於玉堂之奏。臣何敢更達乎。上曰。晝講旣畢。宗武臣先退。爔鎭淑退出。
정조 1년
丁酉九月十一日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書蔡濟恭。行知中樞府事具善復。行戶曹判書鄭弘淳。判尹洪樂性。知敦寧鄭尙淳。吏曹判書李徽之。刑曹判書鄭光漢。兵曹判書金鍾秀。行副司直李漢膺。吏曹參判徐浩修。行大司憲尹得養。大司諫吳載紹。司諫李謙彬。持平洪樂恒鄭淵淳。獻納洪周萬。正言李恩祚金翊休。校理鄭志儉。修撰姜忱。左副承旨鄭民始。假注書洪仁浩。記事官徐龍輔金勉柱。事變假注書張至顯。以次進伏。尙喆存謙命善曰。日氣漸涼。數日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。尙喆曰。殿下方講春秋。開卷第一義。乃嚴懲討也。今者泰淵徑斃。已極駭惋。而逆如啓能者。終未正法。實爲王章之不伸。輿憤之莫雪矣。上曰。啓能雖未正法。而已捧遲睌。則何異於結案者乎。尙喆曰。然矣。能賊帳殿發惡之狀。思之尤益憤惋矣。命善曰。卽今三司之啓。非追施逆律之請也。能賊旣是遲晩後。未結案而物故者。則殿下之靳允臺啓。臣誠莫曉聖意之所在也。上曰。逆如啓能。而未施當律。予亦豈無憤痛之心。而未結案。則不施大逆之律者。旣有昨年之敎。殆若金石之典矣。自我防之。自我啓之。豈非有乖於嚴法之道乎。予意如此。卿等其止之。尙喆曰。守法之聖意。臣等亦豈不欽仰。而如啓能之逆。不可以常例言之矣。存謙命善曰。果如領相之所奏。逆如啓能。而豈可不施大逆之律乎。上曰。予意有在矣。尙喆曰。以信德弼海事。臣等草記入啓。而姑未承批矣。上曰。然乎。以鞫廳信德議啓。傳曰。依啓。又以弼海草記。傳曰。允。上命書傳敎曰。罪人得才得材。依鞫廳議啓。還付捕廳。必振必興。亦爲還付捕廳。上曰。孫哥南哥之招旣出。則信德知情之罪。尤無所逃矣。尙喆曰。然矣。上曰。弼海則似有間於信德矣。予欲從速酌處矣。尙喆曰。今番亂逆。實是窮千古亘萬古所未有之大變。何幸皇穹默佑。祖宗垂騭。元惡大憝。次第伏誅。告廟頒敎。旣涓吉日。而自仁祖朝。至先王朝。每當討逆之後。輒有陳奏之例。今亦不可不遵舊禮擧行。敢此仰達矣。上曰。依爲之。尙喆曰。進香使回還便。皇太后祔廟後頒詔順付矣。取考前例。則皆有具方物進賀稱謝之例。亦有兼付節使之規。今此使號。當以進賀謝恩兼冬至使改稱。而今番陳奏。旣已蒙允。使號中陳奏二字。自當添入。進賀表及頒詔謝恩表。令槐院依例撰出奏文。令文任製進。當封方物。令該曹照例擧行之意。分付。何如。上曰。依爲之。尙喆曰。諸道舊還。每年酌定石數。自廟堂有所知委矣。隨其舊還之多寡。穡事之豐歉。勢當量宜分排。昨年旣是十萬石。而今年諸路農形。不無被災之處。只以五萬石參酌分劃。何如。上曰。依爲之。尙喆曰。此時捕廳。多有擧行之事。而左捕將張志恒。謂有情勢。方此撕捱。秩是重臣。有難一向强迫。所帶捕將之任。今始許遞。何如。上曰。依爲之。尙喆曰。刑曹判書鄭光漢。同敦寧李衍祥。俱宜置備堂之任。竝差下。何如。上曰。依爲之。尙喆又曰。戶曹判書鄭弘淳關西句管堂上還差。兵曹判書金鍾秀關東句管堂上。工曹判書具允鈺湖西句管堂上差下。刑曹判書鄭光漢隄堰堂上差下。使之察任。何如。上曰。依爲之。尙喆曰。同敦寧李衍祥。自嶺南歸後。尙不供職。而今則本道査狀已到。籌堂亦方新差。申飭行公。何如。上曰。依爲之。濟恭曰。今此頒赦時。各道方物中王大妃殿所封豹皮。當自關東京作貢進排。而關東方物。旣命停捧。則豹皮亦在除減之中。惠慶宮方物。則自湖南京作貢進排。故豹皮自當依例封進。不可不一番稟定。敢此仰達矣。上曰。然則惠慶宮亦爲寘之。可也。光漢曰。中部有年七十而殺人者。年七十者不得加刑。載在法典。稟旨然後可以刑訊。故敢達矣。上曰。大臣之意。何如。尙喆曰。七十除刑。雖是法典。如鞫獄殺獄。恐不可拘於年限矣。存謙曰。至於殺獄死囚。則不當以年限除刑矣。命善曰。臣意亦然矣。上曰。依爲之竝出擧條刑曹判書鄭光漢。同敦寧李衍祥備局堂上差下事。左捕將張志恒許遞事。戶曹判書鄭弘淳關西句管堂上。兵曹判書金鍾秀關東句管堂上。工曹判書具允鈺湖西句管堂上。刑曹判書鄭光漢隄堰堂上差下事。竝榻前定奪。上曰。大報壇守僕。始出於己巳年乎。濟恭曰。然矣。上曰。守僕以皇朝人子孫差出。何如。濟恭曰。守僕則係是奴屬。故每自刑曹差出矣。上曰。皇壇守僕。則似非刑曹之所可出。而亦非政院之所可擇矣。上曰。兵判之禁軍取才。何時爲之乎。鍾秀曰。頒赦後卽當爲之矣。得養載紹謙彬樂恒淵淳周萬思祚翊休志儉忱所啓。請和緩爲先削去其號。依律處斷。措辭見上上曰。不允。又所啓。請還寢遠竄罪人韓翼謩金吾草記勿施之命。仍施遠竄之典。措辭見上上曰。不允。又所啓。請放歸田里罪人金相福。爲先極邊遠竄。措辭見上上曰。不允。得養載紹謙彬樂恒淵淳思祚翊休所啓。請薪智島定配罪人敬彬。熊川縣定配罪人成運。亟令王府更爲設鞫得情。措辭見上上曰。不允。又所啓。請還寢象厚放歸田里之命。仍施絶島定配之典。措辭見上上曰。不允。又所啓請。洪樂任。亟令王府設鞫嚴問。措辭見上上曰。不允。又所啓。請彦衡養遂獻遂。竝令王府設鞫嚴問。措辭見上上曰。不允。又所啓。請還寢會遂絶島定配之命。仍令王府設鞫得情。措辭見上上曰。不允。又所啓。請還寢李觀源定配之命。更令王府設鞫得情。措辭見上上曰。不允。又所啓。請還寢龜柱發捕都事還來之命。亟令王府設鞫嚴問。夬正邦刑。措辭見上上曰。不允。又所啓。請逆禶妻孥緣坐及籍産等節。一依金吾草記擧行。措辭竝見上上曰。不允。又所啓。請遲睌後物故罪人啓能。亟施孥籍之典。措辭見上上曰。不允。命善曰。合啓事體。何等嚴重。而兩司長官。傳啓之際。全不致察。有此大段疎漏之失。大司憲尹得養。大司諫吳載紹。竝罷職。何如。上曰。推考。可也。竝出擧條尙喆曰。日已向午。水剌將至失時。府院啓。使之臺廳傳啓。何如。上曰。唯。上命退。諸臣以次退出。
정조 1년
丁酉九月十一日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。兩司又皆違牌乎。國榮曰。兩司長官則俄又違牌。而司諫與持平承牌進去矣。上曰。捕廳罪囚尙未收殺。而多有擧行之事。捕將雖暫遞。勢將仍任矣。國榮曰。一遞已伸廉隅。還任似無所妨矣。上曰。新差別軍職。何如。國榮曰。宣傳官中此兩人果最勝。而身手技藝外。爲人亦勤幹可合矣。上曰。今日酌處罪人。卽爲發配云乎。國榮曰。該府似當卽爲擧行矣。上曰。左副承旨入侍。仍命退。諸臣以次出。
정조 1년
丁酉九月十一日酉時。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。今日發配罪人皆已發配乎。民始曰。門限前皆令發配矣。上曰。玉堂入直誰也。民始曰。鄭志儉姜忱入直矣。上曰。鄭志儉不往於推鞫乎。民始曰。晝仕出去。故門限前入來矣。上曰。姜忱善文云。然乎。民始曰。未能詳知。而聞有文名云矣。上曰。別軍職只有三人。無以替番。他無可合之人。故以具純申應周差出。而渠輩之能體予意。何可必乎。民始曰。渠輩亦必感激於推心示腹之聖意。豈敢負國家乎。上曰。別軍職等中日革罷傳敎。已分付乎。民始曰。卽爲分付矣。上命書傳敎曰。頃於奉命之日。雖有面諭者。而觀此東伯狀啓。淮陽等數邑被災。亦甚不些慰諭之擧。宜無異同。一體擧行。亦爲審察民瘼事。卽爲下諭于江原道慰諭御史沈豐之處。上曰。注書持標信出去。丹鳳門留門。捧入推案。賤臣承命奉進。上命民始讀奏。命書傳敎曰。罪人克泰克觀。旣允臺啓。故更爲究問。而別無可疑之端。依前下敎。卽爲發配事。分付。又命書傳敎曰。罪人弼海。以渠結案之供觀之。聞相吉輩交通宮禁。募得刺客直入寢內。乘機犯上之計。而渠嗔責而已。迷劣所致。不卽告變云。揆以獄體。果難容貸。但知不告官。決非弼海一人。則此或爲傳生之道。況嗔責猶勝於信德之共參。尤可爲惟輕之端矣。且信德則聚會相範等諸賊於渠家。爛漫謀議。知情不告之律。猶是寬典。而弼海則亦不過以寄食於相範家之故。不得不聞之致也。特施曠蕩之典。不害爲寬大之政。減死。絶島圍籬安置。又命書酌處罪人一邊草記。待城門開。卽爲發配。獄囚旣皆收殺。推鞫撤罷。又命書信德正法議啓批答。仍命退。諸臣以次出。
정조 1년
丁酉九月十一日酉時。上御熙政堂。輪對官入侍時。右副承旨徐有防。假注書洪仁浩。記事官徐龍輔金勉柱。漢城主簿洪景游。成均學錄卜台衡。都摠經歷李殷昌。判校張顯慶。贊儀洪昌源。以次進伏訖。上曰。此後輪對官日次。自政院微稟。可也。上命景游進前。下詢職姓名。該掌及本府遺在與訟獄訖。上曰。爾之顯族誰也。景游曰。故相臣瑞鳳之孫禁府都事景仁之六寸也。上曰。有所懷乎。景游曰。無之矣。上命殷昌進前。下詢姓名。又命台衡進前。下詢姓名。上曰。爾乃台鎭之四寸乎。台衡曰。然矣。上曰。乙未庭試直赴人分揀後。汝果安心供仕乎。台衡曰。然矣。上曰。汝居何地。台衡曰。居靑陽矣。上命顯慶進前。下詢職姓名後。上曰。汝之職掌何事乎。顯慶曰。事大交隣謄錄外。無別般職掌矣。上曰。有所懷乎。顯慶曰。無之矣。上命昌源進前。上曰。汝於洪好人爲幾寸親乎。昌源曰。好人之從姪矣。上曰。近來引儀。全不成樣。御前致辭。無一能者。甚爲駭然矣。汝爲贊儀。須各別精擇。如其終未閑習者。報吏曹一一汰去。可也。如是飭敎之後。苟如昨年致辭之不成樣者。則汝當被罪矣。上命輪對官先退。上命書傳敎曰。諸臺違牌。尙不設鞫。日已向昏。飭敎之下。焉敢若此乎。況所下傳敎之曲諒如何。則尤豈可連事違牌。牌不進兩司諸臺。一竝推考。更卽牌招參鞫。上命退。承史退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐。同副承旨李敬養坐直。注書二員未差。徦注書李兢淵藥院直洪仁浩仕直。事變假注書張至顯仕。
정조 1년
傳于李享逵曰。注書洪仁浩禁推。
정조 1년
又傳于曰。尙衣院郞廳慶明運。卽令該府處之。嚴問口招。
정조 1년
以兵曹郞廳權以綱禁推傳旨。傳于鄭民始曰。分揀。
정조 1년
傳于李敬養曰。生進一等留待。
정조 1년
傳于鄭民始曰。左副承旨與生進一等入侍。
정조 1년
以香室望祭受押單子。傳于李義翊曰。代押。孝明殿親祭。
정조 1년
李亨逵啓曰。合辭方張之時。兩司無詣臺之員。除在外外。呈告人員。竝卽牌招。何如。傳曰。允。
정조 1년
傳于李亨逵曰。守禦使出代間兼察兼佩事。禁衛大將牌招聽傳敎。
정조 1년
李亨逵啓曰。監察十三員內。二員禁推。一員受由在外。一員未署經。今此親臨望祭及各處祭享。無以分排。在前如此之時。有未署經監察署前行公之例。今亦依此例出仕事。分付。何如。傳曰。允。
정조 1년
李亨逵。以大司諫吳載紹。司諫李謙彬。獻納洪周萬。正言金翊休。執義任觀周。持平洪樂恒鄭淵淳等牌不進罷職傳旨。傳曰。只推。
정조 1년
吏曹口傳政事。以張鉉國爲永柔縣令。
정조 1년
兵曹口傳政事。以高信謙爲三陟營將。
정조 1년
鄭民始。以御營廳言啓曰。本廳字內惠化門南邊駝駱山下體城頹毁處。女墻亦已畢築之意。敢啓。答曰。知道。
정조 1년
徐有防。以義禁府言啓曰。罪人弼海減死。絶島圍籬安置事。命下矣。罪人弼海全羅道濟州牧大靜縣。減死絶島圍籬安置。而以傳敎內辭意。具罪目。依例發遣府都事。與地方官眼同圍籬安置。何如。傳曰。允。
정조 1년
李亨逵。以刑曹言啓曰。因義禁府啓辭。罪人克泰全羅道康津縣古今島爲奴。克觀珍島郡金甲島爲奴。令刑曹押送事。命下矣。罪人克泰克觀。竝卽押送配所之意。敢啓。答曰。知道。
정조 1년
正言李思祚疏曰。伏以亂逆。從古何限。而豈有若今番諸賊之窮凶極惡者哉。天神默佑。罪人斯得。誅討旣行。賀儀將擧。輿憤少洩。慶幸唯均。仍伏念。臣之譾劣。最居人下。十年臺地。一味尸素。未嘗出一言論一事。每事逡巡。愧懼恒積。向來除命。忽下於懲討方嚴之時。義重沐浴。竭蹶趨承。聚首伏閤。不過隨行而逐隊。鎭日詣臺。未嘗出己而言事。自顧慙悚。靡所容措。昨筵做錯。臣與長僚。宜無異同。而旣承曲諒之敎。不敢爲引義之計。且推鞫體重。荐召之下。不敢坐違。而長僚旣以此引入。則臣之去就。自不免郞當之歸。豈敢以嚴畏蹔出。因仍蹲冒也哉。反復思量。實無承膺之路。玆陳短章。仰瀆宸嚴。伏乞聖明。察臣難强之義。亟命鐫改。以安微分焉。臣旣乞免。不容贅陳。而其在杜亂源治黨與之義。有不敢不言者。噫暿。痛矣。和緩卽亂逆之本也。假息於覆載。容處於城闉。隱憂深慮。日甚一日。合辭之尙此靳允。豈不爲失刑之大者乎。伏願深念宗社之憂。亟行顯戮之典焉。泰淵之凶逆。可勝誅哉。逆謙之血黨。渠旣自服。賊麟之爪牙。世所共知。特以賦性之妖毒。忍杖徑斃。雖有受敎。如此之賊。豈可以未捧結案。不行孥戮之典哉。凶逆榮順之不忍言不忍聞之說。旣爲浮言之根柢。則渠之臥死牖下。豈不爲一國臣民之憤恨。而其子貞喆。且以趾賊之壻。書札之密密往復。旣出於賊吉甘丁之招。則事當嚴訊究覈。明正典刑。而減死之命。揆以國法。寧有是理。罪人奇同。以逆簡之心腹。出沒南北之寺。挾永丹之階梯。潛通刺客之路。此等極逆。宜直捧結案。夬正邦刑。而減死之命。每以從輕爲主。臣實痛惋也。至若繼昌之負犯。與奇同少無異同。而付之秋曹。略加刑訊。其可曰。國有法乎。克觀克泰之旣允臺請。旋又酌處。終不免失刑之歸。豈可以一時之抵賴。終漏於當施之王章哉。臣謂貞吉奇同永丹繼昌克觀克泰等。竝施誅戮之典。以洩輿憤焉。噫嘻。能賊孥戮之啓。是豈可一刻靳持者哉。旣已遲晩。未及結案。則此與受敎中追施有間。伏願亟賜允從焉。臣無任激切祈懇之至。答曰。省疏具悉。諸囚之酌處。意有在。爾其勿辭察職。
정조 1년
徐有防啓曰。卽伏見江原監司金履素倭船狀啓。則江陵府使柳義養牒呈。到付於今月初六日。而初九日始爲封啓。莫重邊報。如是稽滯。事甚未安。原狀啓捧入。而當該道臣。推考警責。何如。傳曰。允。
정조 1년
丁酉九月十二日。兼春秋朴行淳。
정조 1년
刑曹啓目。平壤人康就宗。以鄭頤中代入科場事。待頤中捕捉。一體勘律。何如。啓。傳曰。依允爲旀。康就宗段。初試旣借第三作於李馨普是如。納招則馨普之三作內第一作。屬之渠作。第三作。屬之就宗是良置。二作製給之人。似當自有其人是如乎。此則分付該道臣。參酌査處爲旀。鄭頤中段果是逃躱是隱喩。就宗之招。隱慝元犯。誣訴頤中是隱喩。其間委折。未可詳知是置。頤中乙良。爲先嚴加督飭。刻期跟捕爲旀。就宗處。更良嚴刑十五度準一次究問後。修啓目以聞爲良如敎。
정조 1년
刑曹啓目。向前罪人朴聖耆嚴訊捧供。上裁何如。啓。傳曰。此等獰悍之吏。前所罕見是如乎。幺麽下吏。若知一半分嚴畏之心是隱。則昨日之所爲。何如。彼其無嚴。今日之所供。又如是其無狀乎。如渠微賤之徒。不必費辭判付是乃。不可不更加究問。至於輸情而後已。大抵毋論多紅大紅。旣有內入之命。則自尙衣院擧行者。無非衣襨次安知用於何處。而衣襨次進排衙門。其可以木紅內入乎。況旀當初下敎。元無木紅二字。則以木紅獻御於內用。萬萬叵測。設如渠供。廣的中果無大紅名色是良置。自上以多紅名色下敎。則固當微稟是去等。況旀廣的名色。先朝已有不得燕貿之禁。今則廣的所用。無非貢緞。至今焉敢强以別之。有若不知其名色而下敎者然乎是旀。藍廣的及雲紋緞之麤劣。亦是木紅故然乎是旀。雖以木紅廣的言之良置。木紅之品。亦有好品是隱。則下吏之供。其敢如是推托乎。疋緞非是大事。所係實在紀綱是置。朴聖耆段。固當加刑究問是乎矣。徑斃可慮。姑待法曹用刑之限。更加嚴刑。期於得情爲乎矣。先以右項條件。施威嚴問爲旀。渠供旣曰。廛人言內。緞品不如前納招。此則本署。該院。似當究問廛人。以憑聖耆招之虛實是乃。聖耆處。爲先廛人之所供。果如渠供是隱喩。渠果旁求於廛人而瞞告是隱喩。竝以發問目取招爲良如敎。
정조 1년
丁酉九月十二日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。尙衣院所納緞匹。皆不成樣。旣曰。進獻。而豈可如是乎。國榮曰。臣亦待罪於尙衣院。而初不關由。故漠然不知矣。昨夜下敎之後。始得聞之。事極駭然矣。上曰。封進提調。極爲駭然。昨宜處分。而予以遽忘其怒。觀理是非爲工夫。故以至今日矣。國榮曰。聖敎誠好矣。每於處分之際。以此爲念。則豈有過中之慮乎。上曰。生進今方應榜乎。國榮曰。今將爲之矣。上曰。生進一等。欲爲召見。而只見其面。殊無意義。以敷奏以言之義。問其解題。試以文義則好耶。國榮曰。儒生輩亦必有一覲耿光之願。今日召見。似好矣。上曰。召見生進時。卿亦入侍。可也。仍命退。諸臣以次出。
정조 1년
丁酉九月十二日辰時。上御宣政殿。左副承旨率生進一等入侍。都承旨同爲入侍時。行都承旨洪國榮。左副承旨鄭民始。假注書李兢淵。記事官徐龍輔金勉柱。以次進伏。上曰。生進以次進前。進士李源誠李羲翼全球黃俊成權思晦。生員元允孫權以復韓用中康就宗李邦壽進前。上曰。今日放榜。旣不得親臨。故召見爾等。而君臣初見之日。不可只見其面。爾等各讀試券。陳其文義。如有平日素蘊者。亦各奏之。源誠讀奏試券。上下詢文義。命退。羲翼讀奏試券。上下詢文義。上曰。爾旣小成。着意於大科之工。可也。命退。球讀奏試券。上曰。爾爲兩場俱中。終場則入格於何題乎。球曰。問鬼神之題也。上曰。造化之鬼神。祭祀之鬼神。可以分屬於理與氣乎。球曰。臣嘗以鬼神爲氣。故以此爲命意矣。上曰。以祭祀之鬼言之。焄蒿悽愴。雖曰。氣也。而無理。則亦何以祖考來格乎。理與氣中。何以分屬則好耶。球曰。祖考來格。不可謂無理。而以鬼神言之。則宜屬於氣矣。上曰。爾有師受處乎。球曰。受學於故判書李縡矣。上命退。俊成讀奏試券。上下詢文義。命退。思晦讀奏試券。上下詢文義。命退。上曰。知申出去監前。允孫讀奏試券。上詢文義。上曰。善作善書矣。專意於大科之工。期於成就。可也。命退。以復讀奏試券。上下詢文義。命退。用中讀奏試券。上曰。四端七情。先儒或謂理發而氣隨。或謂發之者氣。而所以發者理也。爾從何說乎。用中曰。臣於經義。素無工夫。而嘗以先正臣李珥之說爲是矣。上曰。爾見四七往復之書乎。用中曰。未見矣。上曰。爾之所作。未能釋義。此後則着意爲工。以見大科。可也。仍命退。就宗進伏。上命讀試券。就宗曰。適有私草一篇。入於囊中。而逢其題。故書呈。而果非臣自作也。上曰。私草一篇之逢着云者。豈成說乎。爾其直告。就宗曰。天豈敢再欺乎。果持入師長之私草五十餘篇而逢之矣。上曰。此亦不成說矣。汝以儒衣儒巾。入侍前席。故如是親問。而汝豈敢終始隱諱乎。就宗曰。他無可達者矣。上曰。爾之試券。果是善作。而此題決無宿構之理。爾何敢發明乎。就宗曰。他無隱情矣。上曰。所謂爾師誰也。就宗曰。鄭頤中爲名人也。上曰。捉來鄭頤中問之。而若與汝言相左。則汝將何以爲之耶。就宗曰。鄭賾中果代入作之矣。上曰。若然則鄭頤中方在何處乎。就宗曰。在於新門內矣。上命書傳敎曰。生進一等儒生召見之時。疑狀元平壤人康就宗。進伏前席。所作不讀一句。直曰。渠則初不入場。亦無科工。使他儒換入借述爲奏。雖非嚴科場之時。儒生之恣意蔑法。胡至此極。康就宗今無可論。從當下敎。而換入人。令攸司爲先究問取服。上曰。康就宗白牌。送于禮曹。脫其儒衣儒巾後。出付刑曹。賤臣承命出傳。邦壽讀奏試券。上下詢文義。仍命退。上曰。晝講入侍。賤臣承命出傳。同知事金魯鎭。特進官李命植。參贊官李亨逵。侍讀官鄭志儉。檢討官姜忱。宗臣西淸君煋。武臣李應爀進前。上曰。康就宗初試。入格於何處乎。命植曰。入格於一所矣。上曰。予以好意。召見儒生。而康就宗事。萬萬可駭矣。仍命民始先退。上讀前受音訖。志儉進讀。自天王使家父來騁。止冬十月雨雪。上讀新受音訖。志儉曰。此傳引虞書。以明君臣一體之道矣。皋陶賡歌。卽人臣進言於人君之辭也。故其所責勉。專歸於上。蓋爲人臣者。亦豈無格君之大人。而上有好者。下必有甚焉者。故上行下效。其勢易而其功速矣。況後世之人。多是中才。可與爲善爲惡。故其忠佞賢否。惟在在上者導率之如何矣。見今人才衰尠。大小廷臣。固無足以寅亮弘化。以承佐我聖上從欲之治。而古人云。正心以正朝廷。正朝廷以正百官。殿下苟於正己正物之工。愈加勉勵。則亦必有丕變之效矣。於此焉益留聖意。是臣區區之望也。上曰。所奏好矣。忱曰。此傳別無他義。而上番旣以賡歌責勉之義仰陳。臣亦當推其餘意以達矣。股肱喜哉。元首起哉。百工熙哉。大舜所以責難於臣下也。元首明哉。股肱良哉。庶事康哉。皋陶所以責難於君上也。三代晠時。治化郅隆。而上下之交相責難。猶尙如此。況乎三代以下。爲人君爲人臣者。其所以相勉而交修者。尤當如何。而但君上之責難於臣下則易。臣下之責難於君上則難。人君必盡虛襟之德。然後可以來納約之言。故皋陶謨曰。翕受敷示。九德咸事。俊乂在官。百僚師師。惟我殿下。倘盡翕受之道。則責難之言自至。而師師之效可致。有虞明良之庶復見於今日矣。上曰。下番所陳亦好矣。魯鎭曰。上下番旣有所達。而家父以周之世卿。不思引君當道。只知趨命爲恭。聘於不當聘。求其不當求。上下胥失。宜乎春秋之見貶。而胡傳之一體一心云者。亦可見君臣相須之義矣。此與尙書之作朕股肱耳目。孟子之君視臣如手足同一引喩。而如皋夔伊說之賢。尙矣無論。降及後世。明良相得。臣主俱榮。亦絶無而僅有。齊桓之九合諸侯。昭烈之三分天下。亦必得伊吾孔明之才。然後方成同德之治。卽此見之。則得賢弘功。人主之職也。以人事君。大臣之責也。臣誠惶悚。而方當一初之政。亂逆底平。宗社再安。君臣上下。政宜聚精會神。激濁揚淸。以做一治之機。此其時也。此等處反復體念。是臣之望也。上曰。經筵官所陳亦好矣。命植曰。上下番及經筵官皆陳文義。更無可達者矣。亨逵曰。臣亦別無可達者矣。上曰。臺臣無詣臺者乎。亨逵曰。無入來者矣。上曰。晝茶禮當親奠。陪祭諸臣待令。仍命退。諸臣以次出。
정조 1년
丁酉九月十二日午時。上詣孝明殿。晝茶禮親奠入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵。記事官徐龍輔金勉柱。以次侍立。上乘小輿。出隆孝門詣幕次。改具衰服。入孝明殿行晝茶禮。禮畢。儀註上同上入幕次。命書傳敎曰。設置尙衣院者。意果安在。莫重獻御之物。不敬不謹。猶是歇後。自設置尙衣院後。未有之事。事若只係物品之好否。則予豈費辭敎。身爲一提調。着銜封進。知若不知。致有此大駭眼大無嚴之事。若有一分紀綱。其所蔑法。至於此甚乎。決不可以尋常薄勘處之。尙衣院一提調洪樂性。爲先削職。又命書傳敎曰。尙衣院下吏。俄者棍問。其所供萬萬無嚴。多紅與大紅之說。廣織與貢緞之說。尤極無狀。此外所進各樣名色。皆不成樣。昨夜嚴敎之後。又復如前。身爲下吏。凌蔑上供。至於此極。則刑推猶是薄勘。各別嚴刑一次。其間委折嚴問。持草供以奏。上乘輿還內。諸臣以次退出。
정조 1년
丁酉九月十二日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。平壤儒生事。豈不可駭乎。命讀渠之所作。而不能讀奏一句。故屢次盤問。節節欺隱。末乃以初不入場。使他儒換入借述爲奏。渠以遐方之人。不畏法綱。如是放恣。不可不嚴治矣。國榮曰。伏見傳敎。略知其槪。而遐方人心之如是無嚴。萬萬痛駭矣。上曰。予之召見儒生。出於好意。而有此怪駭之事。尤可痛歎矣。國榮讀奏公事訖。上曰。尙衣院事。雖平心思之。不可無處分。故俄命削職。而守禦使之數遞。亦可悶。姑難出代矣。國榮曰。聖敎誠然矣。上曰。守禦使姑勿出代。出榻敎上命退。諸臣以次出。
정조 1년
丁酉九月十二日申時。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。今日坐直誰也。民始曰。右承旨同副承旨爲坐直矣。上曰。借述人鄭頤中。刑曹捕捉云乎。民始曰。鄭頤中姑未捉來。而先問姜就宗。則以爲換入時先給五十兩錢。若參榜。則當給三百兩爲約云矣。上曰。試官則無不察之失乎。民始曰。擧子之換入。試官似無覺察之道矣。上曰。今番討逆後。若不設科。則儒生不無落莫之慮耶。民始曰。非但士子之落莫。如此大慶。豈不設科乎。上曰。科制雖未及變通。設科之頻數。亦可悶矣。民始曰。昨年以來。增廣外。未有他科矣。上命書傳敎曰。明日孝明殿別茶禮時。大臣入參事。遣史官傳諭。金奉朝賀在京。則亦爲入參事。遣史官傳諭。又命書傳敎曰。永柔縣令口傳差出。不多日內辭朝。又命書傳敎曰。洪仁浩分揀付過放送。仍命退。諸臣以次出。
정조 1년
丁酉九月十二日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。今番討逆後設科。不可得已乎。國榮曰。稱慶設科。旣是舊例。則科制未變之前。似不可不設行矣。上曰。科擧之頻數可悶。雖設科。不可多取矣。國榮曰。尙衣院事。詳聞其委折。則不但院吏之罪。專由於市民之操縱云。廛人亦不可不懲治矣。上曰。予意亦如此。而或慮爲市民之弊矣。國榮曰。朝家之施惠於市民。固已多矣。而至於紀綱所在。則亦不可不嚴矣。上曰。然矣。國榮曰。罪人繼昌。尙今生存云。誠極妖惡矣。上曰。予於今番變怪之後。餘憂尙存。不能放心矣。國榮曰。以今番事觀之。天道昭昭。凶逆之徒。自就誅戮。雖無足可憂。而第於宦寺之類。務盡寬容之意。以爲悅服之道。好矣。上曰。卿言好矣。上命退。諸臣以次出。
정조 1년
丁酉九月十二日酉時。上御誠正閣。左承旨入侍時。左承旨李享逵。假注書李兢淵。記事官徐龍輔金勉柱。以次進伏訖。上命讀奏刑曹啓目。命書判付。上曰。借述人鄭哥。捉來云乎。亨逵曰。尙未捉得云矣。上曰。營將亦面看交代乎。亨逵曰。然矣。上命書傳敎曰。三陟營將。該道伯旣請拿問。此是面代之窠。不可不斯速下送。而且渠所爲。極甚糢糊。三陟營將柳文植罷點。今日內口傳差出。接倭時急。待明朝給馬赴任。又命書傳敎曰。時囚罪人慶明運之供。令次堂開坐擧行。又命書傳敎曰。罰幾施乎。前注書柳孟養鄭東俊。特爲敍用。以全羅監司鄭元始渰死壓死人等狀啓。上曰。恤典擧行。又命書持平李思祚疏批。仍命退。諸臣以次出。
정조 1년
李亨逵啓曰。合辭方張之時。兩司無詣臺之員。除在外呈告人員。竝卽牌招。何如。傳曰。允。
정조 1년
以大司諫吳載紹。執義任觀周。正言李思祚牌不進罷職傳旨。傳于李亨逵曰。只推。
정조 1년
李敬養。以吏曹言啓曰。再明日孝明殿望祭親行敎是時。左右通禮不可不備員。右通禮未差之代。口傳備擬以入之意。敢啓。答曰。知道。
정조 1년
吏曹口傳政事。以權坪爲右通禮。
정조 1년
傳于李義翊曰。右承旨左副承旨入侍。
정조 1년
鄭民始啓曰。臣與同副承旨李敬養伴直矣。纔以元陵奉審事出去。伴直無人。右副承旨徐有防。牌招入直。何如。傳曰。允。
정조 1년
李亨逵啓曰。刑曹判書鄭光漢持罪人鄭頤中供辭來待矣。傳曰。入侍。
정조 1년
李亨逵。以義禁府言啓曰。知情不告罪人信德。當日堂古介不待時斬事。單子啓下。而夜未明。勿行死刑在載法典。待明朝擧行之意。敢啓。答曰。知道。
정조 1년
又以左右捕盜廳言啓曰。罪人金得才今月十三日申時量物故。令漢城府依例檢屍之意。敢啓。答曰。知道。
정조 1년
鄭民始。以義禁府言啓曰。江原監司金履素狀啓。據刑曹粘目內。三陟前營將柳文植。移本府處之事。允下矣。柳文植時在任所。依例發遣府書吏。交代後拿來。何如。傳曰。允。
정조 1년
兵曹判書金鍾秀疏曰。伏以臣昨伏見傳敎下者。以新榜生員一等第四人康就宗之換入他儒。借述自服。有究問取服之命。臣於是。誠不勝悚懍慙赧之至。噫。科場事體。何等嚴重。而如臣無似。初當試役。觸事憒憒。向來場儒之挾冊。已著不職之罪。薄罷旋敍。感悚尙切。而此事又出。臣之醜拙。於是乎畢露矣。臣本懦昏。威不足以飭下。明不足以燭奸。畢竟使遐郷賤流。肆然幻弄於入場之際。而全未覺察。致塵巍等。國綱之虧損。儒林之羞辱。莫此爲甚。而究其由。則皆臣之罪也。經日俟勘。尙來承處分。玆不得不冒陳短章。敢附自劾之義。伏乞聖上。亟命攸司。勘臣罪負。使試法嚴而私分安焉。答曰。省疏具悉。擧子之換名代入。借述倖占者。固是禁亂官不能禁欄入之罪。而試官亦難免疎漏。頃旣問備。勿辭。安心行公。
정조 1년
丁酉九月十三日。兼春秋朴行淳。
정조 1년
義禁府啓目。尙衣院別提慶明運。特敎嚴問之下。泛稱遲晩。刑推得情。何如。啓。傳曰。幺麽賤流。濫叨掌衣之職。則不惟不謹。事之駭妄。無甚於此。除刑推從重勘律爲良如敎。
정조 1년
刑曹啓目。罪人康就宗更推。鄭頤中令本道捉送事啓。傳曰。依允。
정조 1년
刑曹啓目。罪人朴聖耆更爲嚴刑究問。啓。傳曰。更招供辭。猶復牽補。殊無湟怯畏懼之意。幺麽下吏之放恣。果如是乎。觀渠之供。想無求死不得之意。此歇刑之致。依回啓待日限。更加嚴刑取服爲乎矣。右良問目開坐日。更良發問爲旀。特敎之下。又以落點單子。無廣織名色納招者。是何心腸乎。取考該院謄錄。則前例本有大紅廣織名色。而近年則特以十四種兺。恒定燕貿之故。雖無貿來者是乃。大抵大紅廣織名色之本來有之。明若觀火是隱。則渠之前供中廣織。只有木紅名色之說及昨招中落點單子。元無載錄之說。俱極無狀。自上之如是縷縷下敎。實以如許微事。不欲大墜紀綱者也。然而該吏之供。恬不知變。到今所係。專在紀綱。本曹以此知悉。捧招以聞爲良如敎。
정조 1년
丁酉九月十三日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而孝明殿誕辰奄屆。痛隕如新。國榮曰。國恤後。誕辰倐已再屆。日月誠易矣。上曰。三陟營將旣不可仍置。故昨命改差矣。國榮曰。接倭事果緊急矣。上曰。昨日尙州儒生。頗解經義矣。焄蒿悽愴。雖爲之氣也。而祖考來格。亦可謂理也。屬氣屬理。可謂兩難。而其所奏對。不無所見。豈不可嘉乎。國榮曰。然矣。而似是師受之效也。上曰。予嘗好鳶飛戾天魚躍于淵之句。此不過因所見以起興者。而以此理存諸胸中。則有無限意趣矣。國榮曰。此可見天地間無一物不得其所之意也。文王之世雖遠。作人之化。及物之澤。亦可因此而想像矣。殿下以文王之仁心仁政爲師法。則鳶魚之詩。可作於今日矣。上曰。卿之期勉果好矣。上曰。朝上食當親奠。陪祭諸臣待令。大臣如已入來。使之往待於孝明殿近處。仍命退。諸臣以次出。
정조 1년
丁酉九月十三日辰時。上詣孝明殿。親行朝上食入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。徦注書李兢淵洪仁浩。記事官徐龍輔金勉柱。以次侍立訖。上乘輿出隆孝門。詣孝明殿外幕次。具練服入就板位。俯伏哭四拜興。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。上俯伏興。出就板位。俯伏哭四拜興。儀注竝如前禮畢。上還內。諸臣以次退出。
정조 1년
丁酉九月十三日辰時。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。大臣入來乎。民始曰。俄已入來。往于孝明殿近處矣。上曰。金奉朝賀亦入來乎。民始曰。入來矣。上曰。今日奄屆。嵗月誠易矣。民始曰。然矣。上命書兵曹等草記判付。上曰。換入人鄭哥。捉來云乎。民始曰。今曉始爲捉來。而姑無用刑之日。將先爲平問云矣。上曰。明日出宮正時。以三更一點爲之乎。民始曰。依下敎已爲分付矣。又命書禮曹草記判付。仍命退。諸臣以次出。
정조 1년
丁酉九月十三日午時。上詣孝明殿。親行晝茶禮入侍時。奉朝賀金致仁。領議政金尙喆。左議政鄭存謙。右議政徐命善。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官徐龍輔金勉柱。以次侍立訖。上乘輿出隆孝門。詣孝明殿外幕次。具練服入就板位。俯伏哭四拜興。詣盥洗位盥手。陞自東階。詣尊所西向立。近侍酌酒訖。上詣香案前。北向跪三上香獻酌。上俯伏興。出就板位。俯伏哭四拜興。儀注竝如前上還內。諸臣以次退出。
정조 1년
丁酉九月十三日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮曰。兵判以爲。親祭動駕時節目判付中。有金虎門入直軍除出六十名排立之敎。而金虎門入直軍三十名。爲宮墻頹毁處把守。故只有七十名。訓局出番軍前替把。然後入直軍可以排立云。節目令兵曹改付標。好矣。上曰。唯。上曰。所謂假別監。何以治之乎。國榮曰。自臣營棍治仍囚矣。上曰。其罪狀宜定配矣。國榮曰。然矣。上曰。適見古事。成廟朝時。則門鑰自內置之。每曉承旨詣閣外受去矣。國榮曰。似是重鎖鑰之意也。上曰。近來開門太晩。此後則比前差早。好矣。仍命退。諸臣以次出。
정조 1년
丁酉九月十三日申時。上詣孝明殿。親行夕上食入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官林錫喆金勉柱。以次侍立訖。上乘輿出隆孝門。詣孝明殿外幕次。具練服入就板位。俯伏哭四拜興。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。上俯伏興。出就板位。俯伏哭四拜興。儀注竝如前禮畢。上曰。同副承旨馳詣元陵。奉審以來。出榻敎上命書傳數曰。右承旨李義翊。樹立如何。而不欲出外。適因言端。聞其父年限不遠云。其在體下之道。俾開榮養之路。抑或爲推心之一端。且李明中之善於爲治。曾所熟聞。可謂公私兩便。前郡守李明中。特爲敍用。仍給職牒。上曰。吏曹嵗抄入之事。注書出去分付。可也。上命義翊民始入侍。仍還內。諸臣以次退出。
정조 1년
丁酉九月十三日酉時。上御誠正閣。都承旨入付時。行都承旨洪國榮。假注書李兢淵。記事官林錫喆金勉柱。以次進伏訖。上曰。宋景煥調用傳敎。見之乎。頃年渠以注書。持傳敎出來之際。中官問傳敎中辭意。則大加叱責曰。中官自中官。史官自史官云云。而至被中官之詬辱。比之於向日宣傳官之欲交中官。可謂大相不同。而俄適記憶。故有所下敎矣。國榮曰。此雖小事。亦可爲激勵之道矣。上曰。兵判以儒生換入事。陳疏引嫌。而試官之不知。不是異事矣。國榮曰。然矣。此與額外攔入有異。試官何以知之乎。上曰。右承旨樹立。果不尋常。故推恩於其父矣。國榮曰。傳敎果好矣。上命退。諸臣以次出。
정조 1년
丁酉九月十三日三更三點。上御誠正閣。右副承旨入侍時。右副承旨徐有防。假注書洪仁浩。記事官林錫喆金勉柱。以次進伏訖。上曰。嶺伯狀啓。何時到院乎。有防曰。午後來到矣。上曰。嶺南水災。亦云慘矣。有防曰。然矣。上曰。狀啓之晩到。似緣路遠之致矣。有防曰。然矣。上命書傳敎曰。日前東伯狀啓。以去月二十四日水災之過多。至有差遣御史慰諭審察之擧。而今觀嶺伯狀啓。伊日雨水。無異東邑。秉燭讀啓。念彼民事。不覺環壁失睡也。邑有大小。災有淺深。而至於賙救之政。其在一視之道。似當與他道無間。明日大臣入侍事。遣史官傳諭。又命書傳敎曰。監試覆試一所試官一倂推考。又命書傳敎曰。廉義旣伸。齋宿在明。兵曹判書金鍾秀。待開門牌招察任。因命退。承史退出
정조 1년
行都承旨洪國榮藥院直。左承旨李亨逵坐齋宿。右承旨李義翊坐齋直。左副承旨鄭民始坐齋直。右副承旨徐有防坐齋宿。同副承旨李敬養坐齋直。注書二員未差。假注書李兢淵藥院直洪仁浩齋直。事變假注書張至顯仕。
정조 1년
孝明殿親祭罷後。大殿王大妃殿惠慶宮中宮殿。政院玉堂單子問安。答曰。知道。大殿王大妃殿中宮殿。朝廷二品以上六曹堂上單子問安。答曰。知道。
정조 1년
李敬養啓曰。今此文科覆試講經試官知敦寧鄭尙淳。刑曹判書鄭光漢。同敦寧李衍祥。謂有情勢。懸牌闕外。屢度催促。終不膺命。莫重試望。無以修整。事體所在。誠極未安。知敦寧鄭尙淳。刑曹判書鄭光漢。同敦寧李衍祥。竝從重推考。何如。傳曰。允。試官望修整以入。
정조 1년
又啓曰。今此文科覆試講經所試官前府使李壽勛。方在罷發中。而該曹不能照檢。致此誤擬。事甚未安。禮曹當該堂上推考警責。李壽勛之代。亦令該曹改付標以入之意。敢啓。答曰。知道。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而孝明殿親祭齋戒相値。不得爲之之意。敢啓。答曰。知道。
정조 1년
領議政金尙喆。左議政鄭存謙。右議政徐命善。依下敎來待矣。傳于徐有防曰。入侍。
정조 1년
鄭民始啓曰。卽者兵曹郞廳來言。武科覆試試官。今當差出。而判書金鍾秀。謂有情勢。不爲入來云。卽爲牌招擬入之地。何如。傳曰。允。
정조 1년
傳于鄭民始曰。處義旣伸。前捕將張志恒。復授捕將。
정조 1년
鄭民始啓曰。前捕將張志恒。復授捕將事。命下矣。左邊捕盜大將張志恒。卽爲牌招。傳授命召及大將牌傳令牌。何如。傳曰。允。
정조 1년
傳于李亨逵曰。軍士房承旨與兵判入侍。
정조 1년
李敬養。以禮曹言啓曰。今此丁酉式年文科覆試講經一所。設場於本曹矣。上直郞廳。依例朝房直宿之意。敢啓。答曰。知道。
정조 1년
鄭民始。以兵曹言啓曰。今此式年武科覆試試官望。磨練以入。而當品中無故可擬之人乏少。以堂上曾經兵使人。竝擬以入之意。敢啓。答曰。知道。
정조 1년
李敬養。以禮曹言啓曰。今此丁酉式年文科覆試講經二所試官李壽勛代。改修正以入之意。敢啓。答曰。知道。
정조 1년
有政。吏批。判書李徽之進。參判徐浩修進。參議未差。同副承旨李敬養進。吏批啓曰。臺諫多窠。今當差出。而擬望之人乏少。外任竝擬。何如。傳曰。允。趙時俊爲大司憲。宋載經爲大司諫。高裕爲司諫。李昌漢爲獻納。安廷鉉姜彝正爲持平。南鶴聞洪履健爲正言。鄭尙淳爲判尹。朴始榮爲引儀。李明中爲安岳郡守。李重祜爲判義禁。李在簡爲尙衣提調。黃延祚爲造紙別提。曺允先爲司宰主簿。李敍中爲司僕判官。學正單卜台衡。承文副正字單韓錫鳳。楚山府使申思運今加通政加資事承傳。
정조 1년
兵批。判書金鍾秀病。參判金魯鎭病。參議李鎭衡入直進。參知李秉模病。兵批啓曰。陞資拜營將者。以不職遞罷。則勿計朔數多少。還收資級。載在法典矣。三陟前營將柳文植。準瓜前旣以不職罷黜。所授加資。依例還收之意。敢啓。答曰。知道。副護軍李明中李謙彬。副司直尹得養吳載紹洪檢洪樂恒鄭淵淳洪周萬。副司果李思祚金翊休。前三陟營將柳文植折衝。今降禦侮。
정조 1년
大司諫宋載經牌不進罷職傳旨。傳于李敬養曰。只推。
정조 1년
再政。洪周萬爲獻納。李思祚爲正言。
정조 1년
兵曹口傳政事。副司果柳匡國李廷烈蔡廷夏洪樂淵尹行晉。
정조 1년
李亨逵啓曰。今此文武科一二所監試官。兩司各以四員分排進去。而大司諫宋載經。旣有只推之命。更爲牌招。獻納李昌漢。正言洪履健在外。無以備負。合有變通之道。何以爲之。敢稟。傳曰。允。在外人改差。
정조 1년
傳于李敬養曰。試官落點。每致夜深。至於臺諫。旣無情勢。而無端違牌。若有紀綱。執法之臣。敢如是乎。大司諫何不入來。知入。
정조 1년
獻納前望單子入之。朴在源落點。正言前望單子入之。兪岳柱落點。
정조 1년
李敬養啓曰。新除授臺諫。俄已出牌矣。獻納朴在源家在城外。正言兪岳柱差祭宗廟。何以爲之。敢稟。
정조 1년
以獻納朴在源家在城外。正言兪岳柱差祭啓辭。傳于李敬養曰。改差。政官牌招開政。
정조 1년
傳于李敬養曰。旣已飭勵之後。況以卿宰。不念民事。尙不下去。安邊府使具㢞。申飭下送。
정조 1년
傳于李敬養曰。左承旨馳詣宗廟景慕宮。奉審以來。
정조 1년
咸鏡監司趙㻐疏曰。伏以。臣以滓釁悚蹙之蹤。荷陶甄曠蕩之渥。發目罪籍。廁諸臺端。籌堂還差。亦出特簡。則職名雖舊。榮感如新。而旣又寵之以北門鎖鑰之寄。墨池已涴。而殿下登之於雪嶺。寒荄旣枯。而殿下噓之以春風。他人聞者。尙亦感動。矧在臣心。當復如何。此又臣此生難報之一大恩矣。臣嘗讀古人之疏。有曰。罪重恩重任重。又曰。前恩未償。後恩復至。是蓋感恩欲報之言也。今臣積罪如山。受恩如天。而所叨之任。不啻如千勻之擔。則比之古人所云。殆有倍焉。況臣決科通籍。不過爲親祿仕之計。則板輿榮養。別是聖恩。區區感激之忱。必欲償報其萬一。固當不計夷險。惟命是承。而第念臣性本昏騃。識又蔑劣。於一切世務。全不通曉。有官則輒犯罪戾。有事則每致僨敗。自知甚明。自量已熟。故立朝十五年間。所受告身。幾至百餘通。而祗承者絶少。雖因撕捱而被譴。猶且甘心而不辭。此乃通朝之所共諒。臣豈樂乎爲哉。實萬不獲已也。在他職猶然。況於承流宣化。爲國家藩屏之地者乎。臣聞量材而授官。上之明也。揆分而守義。下之貞也。如臣庸陋。雖不敢以貞爲期。而仰惟大聖人官人之政。必不以誤恩而傷日月之明。臣何敢一味虛帶。不思所以自處乎。伏乞亟命汰免。以爲公私之幸焉。臣無任屏營祈懇之至。謹昧死以聞。答曰。省疏具悉。卿其勿辭。速往欽哉。
정조 1년
丁酉九月十四日辰時。上御誠正閣。都承旨入侍時。行都承旨洪國榮。徦注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。慶尙道狀啓中被災之邑。亦甚慘切矣。上曰。人命渰死之患。有甚於江原道。夜見狀啓。心切慘然。殆不能寢睡。而至如安東之旣被乙未年水災。今又如此。豈不尤悶乎。國榮曰。以狀啓觀之。尙有未報來之邑。而被災之多。已過於關東。不可不另加顧恤矣。上曰。大臣入侍。當消詳。而此亦將遣御史矣。上曰。左副承旨入侍。賤臣承命召入。左副承旨鄭民始進前。上命國榮先退。上曰。大臣已入來乎。民始曰。俄已入來矣。上曰。方物事。何以爲之乎。民始曰。使禮曹更爲釐正矣。上曰。兵曹結束色謄錄中。肅廟庚申年謄錄持入。賤臣承命奉進。上命民始讀奏公事。命書判付。仍命退。諸臣以次出。
정조 1년
丁酉九月十四日巳時。上御熙政堂。三大臣入侍時。領議政金尙喆。左議政鄭存謙。右議政徐命善。左承旨李亨逵。假注書洪仁浩。記事官林錫喆金勉柱。以次進伏訖。尙喆存謙命善曰。日候漸寒。數日間聖體。若何。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。上曰。嶺南右沿水災。無異於關東云。殊極驚心矣。尙喆曰。臣等纔見道啓。而沿海水災。殆至數十邑矣。關東則繡衣已下去。庶有慰諭安集之望。而嶺南左道消息。姑未及聞。自前有勉諭道臣。使之安集之例矣。今亦依此爲之。何如。上曰。予意亦然。姑先下諭於道臣。使之畢報形止。好矣。存謙曰。其在一視之道。不可不汲汲下諭於道臣矣。命善曰。下諭辭意。當以宣布德意。先爲蠲恤之政。爲措辭矣。上曰。卿言是矣。尙喆曰。今番討逆後。明義錄續編。繼而撰成。然後逆節之首尾相貫。益可以瞭然。前堂郞中有故者外。使主管之人。考謄推案。逐段錄成。一如原編。則此不過若干日訖工者。而此等冊子。判府事徐命膺。不可無也。亦爲差下。使之同爲擧行。何如。上曰。依爲之。此不必更爲設局。令主管之臣。各於私次撰出。會同進獻。可也。出擧條尙喆曰。今若依聖敎不爲設局。則推案之考謄於私家。甚爲非便矣。上曰。推案旣皆條條明白。則私家之考出。庸何傷也。命善曰。續編了當後。宜有進箋之擧矣。上曰。何必乃爾也。如璿譜續編例。可也。尙喆曰。當於頒敎後會同無故之堂郞。以爲撰成之地矣。上曰。考出推案後。則似不過旬日之工矣。尙喆等曰。然矣。上曰。日前監試覆試入格人入侍時。所謂康就宗事。卿等聞之乎。命善曰。就宗是西關人云。而大抵兩西人。以借述買文。看作例事。極爲駭痛矣。上曰。會試榜出後。或有面試之議。而予意以爲。近於迫切。故只命生進一等十人入侍。假顔色雍容問之。而就宗先自面色如土。及使面講試券。終至自不之境矣。存謙曰。西路人此弊。無以防奸。日前聞金奉朝賀之言。則使各道各邑。先試赴擧之人。抽栍區別。以爲赴會之地。則或爲防奸之一端云矣。上曰。金奉朝賀之議果好。而此亦似難猝然施行矣。安知各道各邑。亦無混淆之弊乎。存謙曰。非但兩西人爲然。雖京中之人。亦難辨代入之奸矣。命善曰。京中人表表者則似無弊。而又安知無代入之類乎。尙喆曰。大體士習之乖漓。莫今時若矣。上曰。然矣。若加防束。則必曰。非待士之道。若復任地。則每多作奸弊之習。誠難矣。上曰。諸臺一併引義而不出耶。尙喆曰。伊時長官傳啓落漏之際。諸臺亦皆起伏。似難行公矣。上命書傳敎曰。勢難强迫。伊日入侍。兩司諸臺。一倂改差。上曰。今番會講後。有製述科乎。命善曰。有生畫設取之規矣。上曰。九日製亦欲從近設行。以慰士心矣。尙喆曰。秋務方殷。守令不可不催促赴任。未下直守令。使之不多日內辭朝。何如。上曰。依爲之。出擧條尙喆曰。金吾議讞。雖有令次官擧行之命。聞多差祭。無以開坐云。判義禁鄭弘淳。辭單旣徹。今姑許遞。何如。上曰。依爲之出擧條未下直守令不多日內催促辭朝事。判義禁鄭弘淳許遞事。榻前定奪。上命書傳敎曰。政官牌招開政。上曰。承文院姑未移設乎。尙喆姑未移設。故尙在尙衣院直房矣。日前尙衣院。以衣襨事。屢勤飭敎。殊涉駭然矣。上曰。予非留意於物品之好否也。本院擧行之事。全不成樣。故有所處分矣。命善曰。提調之不能檢察。難免昏謬之失矣。上曰。今番武科會試擧子。皆是實才云。然乎。尙喆等曰。科場無弄奸之弊。故擧子得技藝之良矣。上曰。武人之參增廣式年者。皆實才云矣。命善曰。以矢數計劃。且有武經之講。故不實才。則不得參矣。上曰。宋景煥年前事。右相能記有乎。命善曰。伊時臣待罪知申。而景煥爲注書。故果得聞之矣。景煥爲人。貌甚不揚矣。上曰。貌雖不揚。而其叱退中官一事。倍勝於洪龍壽之與中官酬酢矣。龍壽事。卿等聞之乎。尙喆等曰。臣等略聞之。而甚以爲駭矣。上曰。龍壽之所酬酌者。卽中官梁大宜也。予於龍壽棍汰後。卽欲斥退大宜。而內外之限。若不截嚴。則外朝相通。不止一大宜。故姑不退送矣。尙喆曰。聖敎至當矣。其在杜弊之道。莫先於嚴內外之限矣。存謙命善曰。今番處分後。內外界限。自當截然矣。上曰。推鞫罪人得才。亦已物故矣。尙喆曰。然矣。今番治獄。太過於寬典。甚至於啓能之未施當律而極矣。上曰。然矣。啓能之得免身首異處。豈是成說之事。而法之不撓。予意亦有在矣。存謙曰。臣聞金奉朝賀之言。則啓能之當初發狂也。輒曰。禁都今將拿渠。渠妻當爲泗川官婢云矣。雖爲言讖。而未得正刑。實爲憤惋矣。上曰。其言異常矣。命善曰。桐宮之說。旣是渠之結案。則當律之施。少無礙於法意矣。上曰。今番正法之逆。其數甚多。亦是前古所無之事矣。興文龍輝正法後。似當卽時了當。而相吉直招推戴之謀。信德又吐詛呪之計。節節綻露於渠輩之口。誠亦異矣。尙喆等曰。此莫非神天宗社之默佑也。上曰。繼昌之至今忍杖。其亦怪矣。尙喆曰。繼昌之出付刑曹。亦是失於太寬矣。命善曰。繼昌不可生出獄門矣。上曰。似然矣。諸逆之締結掖屬之狀。繼昌宜無不知之理。而終始忍杖不服者。豈不妖惡乎。且中官內人輩。曾於辛壬及庚戌獄事。雖有參渉者。而至於今番。則射天之計。推戴之謀。無不相通者。尤豈非千古所無之變乎。至如女逆孝任。則載籍以來所未有者矣。命善曰。千古以來。女逆則只有一霍顯。而妖任。則豈可比之於霍顯而已哉。上曰。然矣。尙喆曰。陳奏之擧。旣已蒙允。而孝廟朝自點逆獄奏聞後。有別勅出來之例矣。上曰。戊申年則順付於己酉使行。而助給銀一萬兩矣。存謙曰。金奉朝賀則以爲。雖奏聞而決不送勅云矣。上曰。不送勅使。而只送銀兩。則可謂省弊而有益矣。上曰。聞左相方移家云。欲住何處耶。尙喆曰。左相所移之家。卽長興洞鄭氏舊第云矣。上曰。俄在誠正閣。適見桂洞人家與宮墻相接。問諸左右。則此乃趾海之家矣。極爲駭怪。方使別監摘奸以來。而不可不嚴加界限矣。尙喆存謙命善曰。還御此闕後。龍虎營稍遠。故甚以爲悶矣。今若移設龍虎營於宮墻相接處。而更加繕築宮墻。則似好矣。上曰。兵曹判書入侍。出榻敎賤臣承命出。與金鍾秀偕入進伏。上曰。兵判之以試院事。尙今撕捱。過矣。上曰。桂洞苑洞人家與宮墻相接。而啓禧家壓臨闕中。予所御誠正閣。動靜行坐之狀。無不見之。極爲駭然。方今別監摘奸以來。而卿今入來。卽爲往見形止。闕中所見處。立旗以標而還奏。可也。鍾秀曰。戶判每云。龍虎營開府於桂洞。則爲好云矣。存謙曰。含春苑亦俯臨自內矣。鍾秀曰。然則以相望處人家。同入爲限於含春苑。而高築墻垣。似好矣。上曰。此闕春苑。則非比上闕。基址晃漾。何以盡築墻垣乎。第卽馳往。看審地形以來。而與都承旨相議善策。可也。上命退。諸臣以次退出。
정조 1년
丁酉九月十四日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。嶺南被災處顧恤之政。俄與大臣相議。有所下敎。而其所安集奠居之方。專在於監司守令矣。國榮曰。然矣。上曰。俄者領相以爲。相簡家園。與闕內相望。不可空置。移設龍虎營似好云。卿意。何如。國榮曰。臣亦聞此議。而闕中之至近相望處。旣不可空置。則移設龍虎營。亦似無妨矣。上曰。張志恒捕將之任。旣已一遞。以伸廉隅。而捕廳方有擧行之事。勢將仍任矣。國榮曰。旣伸廉隅。仍任果好矣。上命退。諸臣以次出。
정조 1년
丁酉九月十四日申時。上御誠正閣。兵房承旨與兵曹判書同爲入侍時。兵曹判書金鍾秀。左副承旨鄭民始。假注書洪仁浩。記事官徐龍輔金勉柱。以次進伏訖。上曰。兵判往見宮墻形址。果何如。鍾秀曰。趾海家毁垣。最爲壓臨闕中。故臣多樹旗以標矣。上曰。然則何以防限耶。鍾秀曰。桂洞與宮墻連接處。例自營繕築墻云。今亦築墻之外。無他道矣。上曰。述海家則予給武藝別監。使渠輩賣用。則價爲一千八百兩云矣。民始曰。旣欲修築墻垣。則當自軍門擧行矣。上曰。領相所奏龍虎營移設之議。何如。兵判出去。與大臣相議。後日消詳以奏。可也。上命鍾秀先退。上命書傳敎曰。晉州等數十邑去月二十四日水災。可謂極備。家舍之漂沒。人命之渰死。若是其夥多。哀我民生。于何有辜。自聞道伯之狀。環壁不寐。憧憧一念。何嘗少弛于中。非不欲登時差遣御史。慰諭安集。審察民情。而猶慮夫往來之際。徒煩民力。姑且中止。其所賙救之策。專靠按道之臣。咨爾道伯。體予宵旰之憂。道內災邑之幾許。漂舍之幾許。渰死之幾許。更卽區別。星火馳啓。目下接濟之方。亦卽從民願而參已見。論理狀聞。俾無後時之弊。被災民戶當年還穀身布。許令停退。渰沒民人當年還穀身布。特爲湯減。以爲一分蠲恤之政事。下諭于慶尙監司李性源。上曰。試官承牌。注書出去催促。可也。賤臣承命出。仍命退。承史退出。
정조 1년
丁酉九月十四日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。慶尙道下諭。見之否。國榮曰。十行絲綸。辭旨懇惻。監司守令。豈不盡心於仰體聖念之道乎。上曰。續明義錄纂輯。大臣以爲。使前堂郞爲之。而不必設廳云。此果便好矣。國榮曰。此亦爲省費之道矣。上曰。然矣。國榮讀奏公事訖。上命退。諸臣以次出。
정조 1년
丁酉九月十四日三更三點。上詣孝明殿。親行望奠入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵洪仁浩。記事官除龍輔金勉柱。以次侍立訖。上具布裹翼善冠白布袍。布裹帶。乘輿出協陽門。由光政門。詣孝明殿外幕次。具練服入就板位。贊禮啓請俯伏哭。上俯伏哭。獻官以下在位者皆俯狀哭。贊禮啓請止哭興四拜。上止哭。在位者皆止哭。上興四拜。詣盥洗位盥手。陞自東階。詣尊所西向立。近侍酌酒訖。上詣香案前。北向跪。三上香獻酌。贊禮啓請俯伏興小退跪。上俯伏興小退跪。大祝東向讀祝訖。贊禮啓請俯伏興降復位。上俯伏興降復位。亞獻官行亞獻禮如初獻禮。終獻官行終獻禮。如亞獻禮訖。贊禮啓請俯伏哭。上俯伏哭。在位者皆俯伏哭。贊禮啓請止哭興四拜。上止哭。在位者皆止哭。上興四拜訖。大祝納練主。上詣望燎位北向立。大祝奉祝繚於坎。贊禮告禮畢。上還內。諸臣以次退出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐。右副承旨徐有防坐直。同副承旨李敬養坐。注書二員未差。假注書李兢淵藥院直洪仁浩仕直。事變假注書張至顯仕。
정조 1년
鄭民始。以都摠府言啓曰。副摠管李在簡以漢城右尹。本府坐起。晝仕出去之意。敢啓。答曰。知道。
정조 1년
傳于鄭民始曰。軍士房承旨與徐判府事入侍。
정조 1년
丁酉九月十五日午時。上御誠正閣。軍士房承旨與徐判府事同爲入侍時。判府事徐命膺。左副承旨鄭民始。假注書洪仁浩。記事官徐龍輔金勉柱。以次進伏訖。上曰。奎章閣誌。果已撰出耶。命膺曰。果已撰成。敢請塵覧矣。上命龍輔讀藏書儀。命膺曰。御覧後如有可以釐正者。則卽爲付標。待其成書。伏願親製弁卷之序焉。上曰。予不但不習文體。至於序事之文。尤以爲難矣。卷首之序。卿可以奉敎製進也。上曰。九帿儀及藏書儀甚好。而徒法不能自行。予將熟覧後還下矣。上命民始讀御製松壇記喜雨亭誌。命膺曰。臣向叨冑筵。屢伏見御製。而雖以二篇言之。言出經典。實仰聖人之文矣。上曰。卿言過矣。命膺曰。近來御製。當爲編次矣。上曰。近來所作無多。而在儲時所製。雖欲略加編次。而間多散佚矣。上命命膺先退。上曰。奎章閣誌。俱是可行之事。而間或有難行處矣。民始曰。然矣。仍命退。承史退出。
정조 1년
丁酉九月十五日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮讀奏公事訖。上曰。凡事先立規模。定其節目。然後始可以行之。以奎章閣言之。設置頗久。而規模未立。節目未成。故尙無頭緖矣。國榮曰。然矣。以此推之。則治國之道。亦不可不先立規模。如射者之有質的。行者之有定向而後。庶務以凝。百度俱擧矣。上曰。然矣。仍命退。諸臣以次出。
정조 1년
丁酉九月十五日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。李衍祥之處義。何如。國榮曰。以道薦遲滯事及梁山獄事事。旣有新伯査啓之敎。故結未未出之前。不敢供職云。而此則似過矣。上曰。書傳一部。無非帝王之治法征謨。而語其宗旨。則不過一敬字也。學問之工。不可不以敬爲主矣。國榮曰。敬之一字。卽該寂感兼體用。而徹上徹下者也。苟能從事於斯。動靜語默之間。政令事爲之際。無少間斷。以至於一疵不存。萬理明盡。則所存所發。純乎義理。蘊之爲天德。行之爲王道矣。是故堯舜之兢業。禹湯之祗慓。皆出於一敬字。而終至於寵綏四方。協和萬邦。以此觀之。則爲人君者可不敬乎。上曰。卿言是矣。國榮曰。古人謂疎通知遠。書敎也。苟知疎通知遠之義。則必歷覽乎往昔。而有綱紀董正之效矣。此亦人主體驗處也。上曰。然矣。遂命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始病。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩仕直。事變假注書張志顯仕。
정조 1년
李敬養啓曰。藝文提學金鍾秀。牌不進推考傳旨。今方捧入。而特敎牌招之下。如是違牌。事甚未安。更卽牌招。何如。傳曰。更卽牌招。牌去來催促。
정조 1년
李亨逵。以義禁府言啓曰。今此九日製時。本府都事。皆爲赴擧。而本府入直都事。當直入直都事。公事回公都事及文武科覆試四所禁亂都事。無以推移。假都事七員。令該曹差出。以爲分排之地。何如。傳曰。允。
정조 1년
李亨逵。以兵曹言啓曰。今九月十七日武臣堂上祿試射日次。而訓鍊院慕華館式年武科覆試。設場相値。依前例。設行於御營廳南小營之意。敢啓。答曰。知道。
정조 1년
洪國榮啓曰。臣依聖敎。與藝文提學金鍾秀。偕往泮宮。收券九十張以來之意。敢啓。答曰。知道。坐直承旨。與藝文提學對讀官。同爲入侍。
정조 1년
李享逵。以兵曹言啓曰。新差吾村權管魯東新。以羅州將校。曾於本州公廨修繏時監董之功。有邊將承傳。故差下矣。今始考見吏曹所下承傳冊。則魯東新之姓字。即盧字。而矇未覺得。誤以魯字啓下。原單子。改付標以入。而臣不勝惶恐待罪之意。敢啓。答曰。知道。勿侍罪。
정조 1년
李亨逵。以武二所言啓曰。今此試所擧子等。單子考閱時。昌原居擧子。具觀一單子中。三保。以前訓鍊院判官申思彙。武兼宣傳官朴瀅。前武兼宣傳官李復采。列書着名。而究問其着銜筆迹。可凝之端於具觀一。則以爲渠以遐鄕擧子。不識事例。且無知舊。適逢武兼朴瀅。請得保擧。則朴瀅。以小紙錄給三保姓名具銜。故渠果手自向壁。自犯禁令云云。渠旣服罪。故具觀一。則移送該曹。而朴瀅。則係是有職人。自試所。無由査問。玆以枚實。敢啓。答曰。令攸司稟處。
정조 1년
備忘記。今番節製。意欲闊狹。文無優等。只出次上。居首儒生朴奎淳。直赴會試。之次儒生洪樂貞。紙五卷筆五枝墨三張。賜給。
정조 1년
藝文館檢閱金勉柱疏曰。伏以臣。方以茂朱赤裳史閣實錄曝曬事。敬奉成命。明將辭陛矣。仍伏念臣父墳山。在於瑞山地。而臣職忝簪筆。身縻禁直。釋褐歲周。尙未榮掃。今適奉命去路。距先隴。不過爲一宿之地。松揪入望。霜露增感。若於竣事歸路。得蒙恩許。歷掃封塋。則其爲幽明之感。當何如哉。從前史官之作此行者。亦有陳情蒙許。非止一二。玆敢援例陳章。伏乞聖慈。俯垂矜諒。特許臣歷省父墳。以伸至情。千萬幸甚。答曰。省疏具悉。依所請歷省焉。
정조 1년
丁酉九月十六日午時。上御誠正閣。都承旨入侍時。行都承旨洪國榮。假注書洪仁浩。記事官林錫喆金勉柱。以次進伏訖。上命國榮。書御題訖。命賤臣持入試題望筒。因命國榮。奉御題出往九日製試所。承史退出。